《小雪前三日锺冠之约余侍老人行山舟发后洪入》
宋代·洪咨夔

何山如幽人，道场如大家。
穰穰衲子脚，刺刺骚翁牙。
挟隽控寒飚，搜光蹑晨霞。
危颠矫窣堵，平畴略污邪。
岩泉跑虎涌，径松髯龙拿。
锺梵破深寂，金碧开纷葩。
修廓步屐峻，杰阁望眼赊。
山势佩玦矗，湖光镜奁谺。
清苕杏霭入，古弁空蒙遮。
列翠不可唾，群籁无敢哗。
坐我旃檀林，酌之枪旗茶。
宇定岫出云，语妙天雨华。
吾生久堕甑，昔游惯乘槎。
夷犹庐阜阳，宿留岷江涯。
高曾凌峤栈，卑或搜崖洼。
昨梦难历省，此行足雄夸。
老亲八十健，闲俦二三嘉。
拍浮一叶眇，收揽万景奢。
富贵上蔡犬，贫贱东陵瓜。
未须笑落铎，谁能苦{左角右者}沙。
候门占噪鹊，旋桡趁归鸦。
奇事恐没没，举诗属僧伽。

作者简介：洪咨夔，(1176～1236)，南宋诗人，汉族人。字舜俞，号平斋。於潜（今属浙江临安县）人。嘉泰二年(1202)进士。授如皋主簿，寻为饶州教授。作《大治赋》，受到楼钥赏识。著作有《春秋说》3卷、《西汉诏令揽钞》等。